Talent. Ambiție. Speranță. Bucurie. Energie. Altruism. Sunt doar câteva dintre ingredientele unui demers caritabil al elevilor Colegiului Național Constantin Diaconovici Loga din Timișoara. „Logani pentru viață” – proiect care a avut o primă ediție în 2011 – ajunge anul acesta în fața publicului sâmbătă, 1 iunie, de la ora 18.00, pe scena mare a Teatrului Național Mihai Eminescu Timișoara.
„Logani pentru viață este un eveniment complex ale cărui componente sunt construite și gândite de elevii noștri. Este vorba despre un spectacol de teatru, dans și muzică, dar și despre o expoziție cu vânzare, cu lucrări realizate tot de copii. Sunt elevi de liceu și gimnaziu care au lucrat împreună, iar produsul artistic final este unul care cu siguranță va încânta publicul. Dincolo de componenta artistică, trebuie luate în considerare însă, și alte lucruri esențiale. Lucrând la un astfel de proiect, tinerii se pregătesc de fapt pentru viață: învață cum să se organizeze, cum să își descopere și să își exploateze adevăratele talente, cum să devină cu adevărat responsabili.” – declară Violeta Bontilă, director al Colegiului Național CD Loga Timișoara.
Elementul central al evenimentului caritabil este spectacolul de teatru Ora Londrei, semnat de David Seko, elev în clasa a XII-a, și regizat împreună cu doamna profesor Simona Goșa. Componenta muzicală a proiectului este coordonată de domnul profesor Otniel Truică.
„Prin efortul unei întregi echipe, care se întâlnește la intersecția artelor, apare un spectacol inedit, care se adresează atât rațiunii, cât și simțurilor, atât percepției vizuale, cât și intuiției sau instinctului, deschizând calea către reflecție și punerea în legătură cu propria existență a spectatorului. Spectacolul atinge lumea copiilor, a liceului, fără să vorbească direct despre ea, punând accent pe probleme caracteristice: drumul ales în viață, nesiguranța sau relațiile dificile de familie. „Ora Londrei” este menit să transmită oamenilor gânduri din cele mai diverse, să pornească niște discuții, niște reflecții despre propria existență, despre lumea din jurul lor, și poate să găsească niște răspunsuri.” – spune David Seko.
Distribuția spectacolului este formată din: Miriam Bausche&Maia Petrariu, Mara Munteanu, Miruna Luca, Damian Marin, Ana Tofana, Carol Stepanov. Acestora li se adaugă: Arian Vornicu (prezentator), Iulia Radu Maria Paraschivoiu Alexandra Crețu și Elena Micheș (dansatori), Daniel Micula (tobe), Emanuel Micula (clape), Abel Tarko (chitară bas), Marius Măcrescu (chitară electrică), Vlad Cirți (chitară electrică), Vlad Cristelecan (chitară electrică), Alexandra Tămășiloniu, Marc Miskolczi, Silvana Megan, Cynthia Savin, Irina Crețescu, Maria Ușurelu, Kristine Tipold, Daria Drăghici, Amira Dobrin, Lavinia Turlea, Clarisa Panduru, Lucia Pop, Valentin Hurduzeu, Elias Bahnaru, Ştefania Luca, Otilia Fruntelată, Anabelle Frasie, Camelia Kuki, Alexandra Crețu și Nicolae Grajdeanu (cor), Mara Noemi (asistent de regie), Iulia Radu, Iulia Tuleu și Mălina Felea (coregrafie) și Maia Medinski (concept vizual)
Banii strânși în urma acestui eveniment vor fi destinați achiziționării de aparatură pentru bolnavii de la Spitalul „Louis Țurcanu” Timișoara.
Parteneri ai evenimentului sunt Organizația Salvați Copiii, Asociația Pune Mâna pe Chitară și Teatrul Național Mihai Eminescu Timișoara.